Inden for det seneste års tid har 10 af Superligaens 12 klubber skiftet træner, men nu kan endnu et trænerskifte være undervejs. Oven på balladen i Randers FC kan cheftræner Colin Todd således være på vej ud af klubben. Det melder tv-stationen Canal 9. Ifølge mediet arbejdes der i kulissen i Randers FC på at fyre Colin Todd, der er ansat på en funktionærkontrakt og derfor kun har nogle få måneders opsigelse.

Ifølge Canal 9 kan Todd blive fyret, fordi han i den forgangne uge har kritiseret Randers-ledelsens håndtering af sagen om Christian Keller. Det er efter sigende ikke blevet taget godt imod af Randers FC's ledelse, der derfor arbejder på at skifte træneren ud - også selvom han var med til at sikre en 1-0-sejr over OB søndag.

Flere medier har spurgt Colin Todd om, hvorvidt han føler sig presset oven på balladen i Randers og kritikken af ledelsen, men englænderen er iskold.

- Jeg har været i det her game længe nok. Jeg skal træffe beslutninger, det har jeg gjort - og folk er nødt til at respektere den beslutning. Hvorfor skulle de ikke gøre det? Jeg er blevet fortalt, at jeg er in charge, når det gælder fodboldspørgsmål. Jeg har været her i fire år - vi har en engelsk kultur, og ingen har sat spørgsmålstegn ved min engelske kultur, FØR jeg traf denne beslutning, siger Colin Todd til Ekstra Bladet.

Hverken direktør Michael Gravgaard eller sportschef Ole Nielsen har ønsket at frede Colin Todd oven på trænerens kritik af ledelsen.

Ifølge Canal 9 kan en fyring af Colin Todd allerede komme på tale i den kommende uge.

Randers FC møder FC København i næste spillerunde af Superligaen.

Se indslaget fra Canal 9 om Colin Todds usikre fremtid her: